**Zapisul vremii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Din munţii dalbi coboară primăvara,

Sub paşii ei se-animă umbre când

Îşi trece-ncet arcuşul pe vioara

Pădurilor ce-așteptă fremătând.

În păru-i lung sunt cuiburi de poeme

Şi-n ochii mari, tulburători de-adânci,

Capricii şi-ale babelor blesteme,

Sub ie muguri verzi... Pe-aceste stânci

Se lasă miază-noaptea şi-i geloasă

Pe buzele ispititor de dulci...

Eu înc-aștept să te întorci acasă

Sub bolta înstelată să mă culci.

- Și-a pus în plete flori de primăvară

Un tânăr vânt ce-adie spre câmpii,

Cu pasul verde trece într-o doară

Și lasă-n urmă stol de poezii

Tu să-ți deschizi ferestrele spre soare

Şi să te prinzi în jocul sidefat

Al timpului ce-aleargă să măsoare

Intensitatea clipei. Ce păcat

Să-nnebunească iarba de plăcere,

Iar eu să fiu departe, să nu pot

Să mă înfrupt din fagurii cu miere,

Să te iubesc cu spinii tăi cu tot.

Liliana Trif Ioan Grigoraș